**Aiškinamasis raštas**

### PRIE SAVIVALDYBĖS TARYBOS SPRENDIMO projekto „Dėl KLaipėdos miesto savivaldybės turto investavimo IR UAB „GATVIŲ APŠVIETIMAS“ ĮSTATINIO KAPITALO DIDINIMO

**1. Sprendimo projekto esmė, tikslai ir uždaviniai.**

Perduoti Klaipėdos miesto savivaldybei (toliau – Savivaldybė) nuosavybės teise priklausantį ilgalaikį ir trumpalaikį materialųjį turtą, nurodytą šio sprendimo priede, kurio nepriklausomų turto vertintojų nustatyta rinkos vertė – 1 458 452 Eur, kaip savivaldybės turtinį įnašą uždarajai akcinei bendrovei „Gatvių apšvietimas“ (toliau – Bendrovė), didinant šios Bendrovės įstatinį kapitalą. Šiuo nepiniginiu įnašu numatoma įsigyti ir apmokėti Bendrovės išleidžiamų 0,29 Eur nominalios vertės 5 029 144 vienetų paprastųjų vardinių akcijų, nustatant, kad akcijų emisijos kaina lygi jų nominaliai vertei.

**2. Projekto rengimo priežastys ir kuo remiantis parengtas sprendimo projektas.**

Lietuvos Respublikos vietos savivaldos įstatymo 16 straipsnio 2 dalies 26 punktas įtvirtina išimtinę Savivaldybės tarybos kompetenciją – priimti sprendimus dėl disponavimo savivaldybei nuosavybės teise priklausančiu turtu. Lietuvos Respublikos valstybės ir savivaldybių turto valdymo, naudojimo ir disponavimo juo įstatymo 22 straipsnio 1 dalies 2 punktas numato, kad savivaldybės turto investavimas – tai savivaldybei nuosavybės teise priklausančio turto, kaip įnašo perdavimas didinant uždarosios akcinės bendrovės kapitalą, jei savivaldybė yra jos dalyvė. Savivaldybė yra Bendrovės vienintelis akcininkas, todėl Savivaldybė gali investuoti turtą, didindama bendrovės įstatinį kapitalą. To paties straipsnio 2 dalis nustato, kad sprendimą dėl savivaldybei nuosavybės teise priklausančio turto investavimo priima savivaldybės taryba, 4 dalis reglamentuoja, kad savivaldybė gali turtą investuoti įsigydama įstatinį kapitalą didinančios uždarosios akcinės bendrovės akcijų, kurios visuotiniame akcininkų susirinkime savivaldybei suteikia daugiau negu 50 procentų balsų.

Lietuvos Respublikos vietos savivaldos įstatymo 6 straipsnio 32 punktas nustato, kad savivaldybių vietinės reikšmės kelių ir gatvių priežiūra, taisymas, tiesimas ir saugaus eismo organizavimas yra savivaldybės savarankiškoji funkcija. Bendrovė įgyvendindama Savivaldybės funkcijas eksploatuoja, prižiūri ir remontuoja Savivaldybei nuosavybės teise priklausantį, šio sprendimo priede nurodytą turtą – 66 vnt. šviesoforus, 18 219 vnt. kelio ženklus bei eismo reguliavimo priemones, 4 elektromobilių įkrovimo stoteles.

Kadangi minėtas turtas nuosavybės teise priklauso Klaipėdos miesto savivaldybei, Bendrovė negali investuoti savo lėšų į savivaldybės turto (šviesoforų, kelio ženklų, elektromobilių įkrovimo stotelių) atnaujinimą. Bendrovė taip pat iš esmės negali sistemingai, koordinuotai ir planuotai gerinti bei atnaujinti miesto eismo reguliavimo priemonių infrastuktūros, nors daugybę metų Bendrovė yra tos infrastruktūros eksploatuotojai. Siekiant pagerinti minėto turto valdymą, priežiūrą, bendrą miesto eismo valdymo situaciją bei sistemingo infrastruktūros atnaujinimo, būtų tikslinga šį turtą investuoti į UAB „Gatvių apšvietimas“, didinant jos įstatinį kapitalą.

***Investicijos sąnaudų bei naudos analizė***:

1. Savivaldybė sąnaudų perduodant turtą nepatirtų, už tą pačią sumą įgytų Bendrovės akcijų).

2. Bendrovė savo gautiną pelną galėtų investuoti į turto atnaujinimą (Savivaldybė galėtų mažiau skirti lėšų eismo reguliavimo priemonių atnaujinimui, investavus bus sistemingai kuriama ir plėtojama infrastruktūra, naudinga visuomenei). Bendrovės 2017 m. grynasis ataskaitinių finansinių metų pelnas 79 853,00 Eur, todėl kasmet vien iš savo lėšų būtų galima atlikti pilną 2 šviesoforų (sankryžų) rekonstrukciją arba įsigyti ir įrengti apie 1000 kelio ženklų. Bendrovės 3 metų finansiniai rezultatai pateikiami lentelėje.

|  |  |
| --- | --- |
| **1 Lentelė. Bendrovės finansiniai rezultatai 2015-2017 m. laikotarpiu** |  **tūkst. Eur** |
| **Pelno (nuostolių) ataskaitos straipsniai** | **2015** | **2016** | **2017** | **2015-2017 metų pokytis** |
| Pardavimo pajamos | 1 247 | 2 123 | 2 153 | + 906 |
| Pardavimo savikaina | 779 | 1 536 | 1 545 | + 766 |
| **Bendras pelnas** | **468** | **587** | **608** | **+ 140** |
| Veiklos sąnaudos | 428 | 521 | 538 | + 110 |
| Tarpinės veiklos pelnas  | 40 | 67 | 70 | + 30 |
| Kita veikla | 0 | 1 | 16 | + 16 |
| Finansinė investicinė veikla, pelno mokestis (-) | -9 | -8 | -6 |  + 3 |
| **Grynasis pelnas** | **31** | **59** | **80** | **+ 49** |

1. Kadangi miesto eismo reguliavimo infrastruktūra yra pakankamai nusidėvėjusi ir prastos būklės, Bendrovė atliktų turto atnaujinimo darbus ne tik savo lėšomis, bet ir operatyviau (mažesnis administracinis aparatas, greitesnės viešųjų pirkimų procedūros, trumpesni įgyvendinimo terminai);

2. Bendrovė gavusį turtą galėtų metodiškai ir sistemiškai atnaujinti eismo reguliavimo priemones, galėtų nustatyti (suderinusi su Savivaldybe) eismo reguliavimo priemonių atnaujinimo prioritetus;

3. Savivaldybei nebereikėtų vykdyti turto apskaitos, ko rezultate mažėtų turto administravimo kaštai, savivaldybės darbuotojai galėtų skirti daugiau laiko kitoms funkcijoms įgyvendinti;

4. Atnaujinant turtą ir investuojant į naująsias eismo reguliavimo technologijas, būtų geriau valdomas eismas (geriau tenkinami miestiečių poreikiai, mažiau praleidžiama laiko spūstyse, mažiau teršiama aplinka);

5. Investicijos leistų efektyviau planuoti ilgalaikę Bendrovės veiklą, įtraukiant turtą į veiklos organizavimo gaires, padidėtų įmonės finansinis pajėgumas (padidėja įstatinis kapitalas);

Atsižvelgiant į aukščiau išdėstytą, ši investicija pilnai tenkina privataus investuotojo principą.

***Ekonominis – socialinis pagrindimas:***

Investavimas taip pat būtų ir ekonomiškai bei socialiai pagrįstas. Vadovaujantis Lietuvos Respublikos valstybės ir savivaldybių turto valdymo, naudojimo ir disponavimo juo įstatymu, būtų tenkinami penki investavimo kriterijai, numatyti šio įstatymo 22 straipsnio 2 dalies 3, 5, 6, 7 ir 9 punktuose:

„3) investuojant skatinamas Lietuvos ekonomikos augimas, stiprinamas ekonominis savarankiškumas ir (ar) tarptautinis konkurencingumas „ - savivaldybės turto investavimas skatins Lietuvos ekonomikos augimą, kadangi tikimasi, kad po turto investavimo pelningai veiksianti bendrovė, mokėdama mokesčius valstybei, prisidės prie bendro vidaus produkto augimo, bus išsaugotos esamos darbo vietos, gali būti sukurtos naujos darbo vietos;

„5) investavus bus kuriama ar plėtojama infrastruktūra, naudinga visuomenei (skatinama veiksminga konkurencija šalies rinkoje, gerinama viešųjų paslaugų kokybė, pasirinkimo galimybės ir prieinamumas);“ – UAB „Gatvių apšvietimas“ investuos Bendrovės lėšas ir atnaujins eismo reguliavimo priemonių infrastruktūrą, vykdys plėtrą, gerės teikiamų paslaugų kokybė;

„6)valstybės ir (ar) savivaldybių turto investavimu (valstybės ar savivaldybės įnašu) bus sukuriama pridėtinė vertė ir užtikrinamas šią vertę kuriančios veiklos ilgalaikis ekonominis tvarumas;“ - tikimasi, kad po turto investavimo įmonė toliau vykdys pelningą veiklą, todėl šiuo investavimu bus sukuriama pridėtinė vertė ir užtikrinama šią vertę kuriančios veiklos ilgalaikis ekonominis tvarumas;

„7) iš investavimo objekto bus gauta ne tik pelno (pajamų), bet ir gautas socialinis rezultatas (švietimo, kultūros, mokslo, aplinkos, sveikatos ir socialinės apsaugos, kitų panašių sričių) arba užtikrintas veiksmingesnis Lietuvos Respublikos įstatymuose ir Vyriausybės nutarimuose nustatytų valstybės ir savivaldybės funkcijų atlikimas;“ – Bendrovei atsiranda techninės galimybės pačiai ruošti techninius projektus, rengti atnaujinimo ir plėtros strategijas, vystyti eismo reguliavimo priemonių renovaciją. Visa tai užtikrins saugos ir kokybės reikalavimus, tiekiant eismo reguliavimo priemonių priežiūros paslaugą miesto gyventojams.

„9) investavimo tikslas ir siekiamas rezultatas nustatyti teisės aktuose, įgyvendinančiuose strateginio planavimo dokumentus“ – Investavimas padėtų greičiau ir efektyviau įgyvendinti Klaipėdos miesto savivaldybės 2013 – 2020 m. strateginio plėtros plano (patvirtintas Klaipėdos miesto savivaldybės tarybos 2013-04-26 d. sprendimu Nr. T2-79, „Dėl Klaipėdos miesto savivaldybės 2013-2020 strateginio plėtros plano patvirtinimo“), 1.5.2.1. priemonę. Joje numatytas siekis gerinti kompleksines, atitinkančias tarptautinius standartus, eismo saugumo gerinimo priemones ir jas įgyvendinti.

Lietuvos Respublikos valstybės ir savivaldybių turto valdymo, naudojimo ir disponavimo juo įstatymo 23 straipsnio 1 dalis nustato, kad savivaldybių turtinės ir neturtinės teisės akcinėse bendrovėse įgyvendinamos Vyriausybės nustatyta tvarka. Savivaldybių turtinių ir neturtinių teisių įgyvendinimo akcinėse bendrovėse ir uždarosiose akcinėse bendrovėse taisyklių, patvirtintų Lietuvos Respublikos Vyriausybės 2007 m. birželio 6 d. nutarimu Nr. 567 „Dėl valstybės ir savivaldybių turtinių ir neturtinių teisių įgyvendinimo akcinėse bendrovėse ir uždarosiose akcinėse bendrovėse“ 19.1 papunktis nustato, kad tik vadovaudamasis savivaldybės tarybos sprendimaisdėl konkrečios bendrovės savivaldybės administracijos direktorius gali suteikti įgaliojimus balsuoti už (priimti rašytinį sprendimą)bendrovės įstatinio kapitalo didinimąpapildomais įnašais, kai savivaldybei nuosavybės teise priklauso akcijos, suteikiančios daugiau kaip 1/2 visų balsų.

Vadovaujantis Lietuvos Respublikos akcinių bendrovių įstatymo 49 straipsnio 2 dalimi ir 50 straipsnio 1 dalimi, bendrovės įstatinis kapitalas papildomais akcininkų įnašais didinamas tik išleidžiant naujas akcijas. Įstatymo 45 straipsnio 2 dalis reglamentuoja, kad akcijos emisijos kaina turi būti ne mažesnė už jos nominalią vertę. To paties straipsnio 1 dalis nustato, kad akcijos gali būti apmokamos akcijas apmokančiam asmeniui nuosavybės teise priklausančiais nepiniginiais įnašais.

Vadovaujantis Sprendimo investuoti valstybės ir savivaldybių turtą priėmimo tvarkos aprašo, patvirtinto Lietuvos Respublikos 2007 m. liepos 4 d. nutarimo Nr. 758 „Dėl sprendimo investuoti valstybės ir savivaldybių turtą priėmimo tvarkos aprašo patvirtinimo“ 7 punktu, kuris įtvirtina, kad pasiūlymus Savivaldybės tarybai dėl sprendimo investuoti savivaldybės turtą priėmimo teikia savivaldybės vykdomoji institucija, siūloma priimti sprendimą dėl Savivaldybei nuosavybės teise priklausančio ilgalaikio ir trumpalaikio materialiojo turto, nurodyto sprendimo priede, kurio rinkos vertė 1 458 452 Eur, perdavimo, kaip savivaldybės turtinį įnašą, uždarajai akcinei bendrovei „Gatvių apšvietimas“, didinant šios Bendrovės įstatinį kapitalą. Šiuo nepiniginiu įnašu numatant įsigyti ir apmokėti Bendrovės išleidžiamas 0,29 Eur nominalios vertės 5 029 144 vienetus paprastųjų vardinių akcijų, nustatant, kad akcijų emisijos kaina lygi jų nominaliai vertei.

**3. Kokių rezultatų laukiama.**

Bus investuotas Savivaldybės ilgalaikis materialus turtas ir padidintas uždarosios akcinės bendrovės „Gatvių apšvietimas“ įstatinis kapitalas.

**4. Sprendimo projekto rengimo metu gauti specialistų vertinimai.**

Negauta.

**5. Išlaidų sąmatos, skaičiavimai, reikalingi pagrindimai ir paaiškinimai.**

Šiuo metu UAB „Gatvių apšvietimas“ įstatinio kapitalo dydis 6 121 263,16 Eur**,** po padidinimo, bendrovės įstatinis kapitalas sudarytų 7 579 714,92 Eur. Pokyčiai vienintelio akcininko atžvilgiu nurodyti lentelėje:

|  |  |  |  |  |  |
| --- | --- | --- | --- | --- | --- |
| Eil. Nr. | Akcininkas | Akcijų skaičius vnt. prieš kapitalo padidinimą | Akcijų dalis proc. prieš kapitalo padidinimą | Akcijų skaičius vnt. po kapitalo padidinimo 5 029 144 vnt. akcijų | Akcijų dalis proc. po kapitalo padidinimo |
| 1. | Klaipėdos miesto savivaldybė | 21 107 804 | 100 | 26 136 948 | 100 |

 **6. Lėšų poreikis sprendimo įgyvendinimui.** Savivaldybės biudžeto lėšoms poreikio nėra.

**7. Galimos teigiamos ar neigiamos sprendimo priėmimo pasekmės.**

Savivaldybės investicija užtikrins UAB „Gatvių apšvietimas“ akcijų įsigijimą, sudarys sąlygas kurti ir plėtoti infrastruktūrą, naudingą visuomenei, pagerinti viešųjų paslaugų kokybę, sukurti pridėtinę vertę, užtikrinti gaunamą teigiamą socialinį rezultatą, bei veiksmingesnį Lietuvos Respublikos įstatymuose ir Vyriausybės nutarimuose nustatytų valstybės ir savivaldybės funkcijų atlikimą, operatyviau ir efektyviau įgyvendinti strateginio planavimo dokumentuose nustatytus tikslus, skatinti Lietuvos ekonomikos augimą.

Turto skyriaus vedėjas Edvardas Simokaitis